CELEX: 32017D0029
Language: el
Date: 2017-09-22 00:00:00
Title: Απόφαση (ΕΕ) 2017/2080 της Ευρωπαϊκής Κεντρικής Τράπεζας, της 22ας Σεπτεμβρίου 2017, που τροποποιεί την απόφαση ΕΚΤ/2010/9 σχετικά με την πρόσβαση σε ορισμένα στοιχεία του TARGET2 και τη χρήση αυτών (ΕΚΤ/2017/29)

14.11.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 295/86
               
            ΑΠΌΦΑΣΗ (ΕΕ) 2017/2080 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 22ας Σεπτεμβρίου 2017
      που τροποποιεί την απόφαση ΕΚΤ/2010/9 σχετικά με την πρόσβαση σε ορισμένα στοιχεία του TARGET2 και τη χρήση αυτών (ΕΚΤ/2017/29)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη και τέταρτη περίπτωση,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη και τέταρτη περίπτωση και το άρθρο 22,
      Εκτιμώντας τα ακόλουθα:
      
                  (1)
               
               
                  Με την κατευθυντήρια γραμμή ΕΚΤ/2012/27 (1) συστήθηκε το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2).
               
            
                  (2)
               
               
                  Το TARGET2 λειτουργεί με βάση μια ενιαία τεχνική πλατφόρμα, γνωστή ως ενιαία κοινή πλατφόρμα, που τελεί υπό τη διαχείριση των Deutsche Bundesbank, Banque de France και Banca d'Italia. Από νομική άποψη το TARGET2 είναι οργανωμένο ως σύνολο συστημάτων διακανονισμού σε συνεχή χρόνο καθένα από τα οποία αποτελεί συνιστώσα του τελούσα υπό τη διαχείριση ορισμένης κεντρικής τράπεζας του Ευρωσυστήματος (ΚΤ). Η κατευθυντήρια γραμμή ΕΚΤ/2012/27 εναρμονίζει στον μέγιστο δυνατό βαθμό τους κανόνες που διέπουν τις συνιστώσες του TARGET2.
               
            
                  (3)
               
               
                  Το διοικητικό συμβούλιο της Ευρωπαϊκής Κεντρικής Τράπεζας (ΕΚΤ) εξέδωσε την απόφαση ΕΚΤ/2010/9 (2).
               
            
                  (4)
               
               
                  Τα στοιχεία του TARGET2 σε επίπεδο συναλλαγών είναι σημαντικά για τη διενέργεια αναλύσεων σχετικών με τη μακροπροληπτική επίβλεψη, τη χρηματοπιστωτική σταθερότητα, τη χρηματοπιστωτική ολοκλήρωση, τις πράξεις αγοράς, τα καθήκοντα νομισματικής πολιτικής και τον ενιαίο εποπτικό μηχανισμό. Τα εν λόγω στοιχεία είναι εξάλλου απαραίτητα και για τη γνωστοποίηση των συγκεντρωτικών αποτελεσμάτων των αναλύσεων αυτών. Επομένως το πεδίο εφαρμογής της απόφασης ΕΚΤ/2010/9 είναι αναγκαίο να διευρυνθεί προκειμένου να επιτρέψει την πρόσβαση στα στοιχεία για τους συγκεκριμένους σκοπούς.
               
            
                  (5)
               
               
                  Το συμβούλιο υποδομών αγοράς (ΣΥΑ) είναι αρμόδιο για επιχειρησιακές δραστηριότητες στον τομέα των υποδομών αγοράς του Ευρωσυστήματος. Το ΣΥΑ είναι επίσης υπεύθυνο για νέες πρωτοβουλίες και έργα που σχετίζονται με υποδομές αγοράς, περιλαμβανομένης της λειτουργικής και επιχειρησιακής διαχείρισης τόσο του TARGET2 όσο και του TARGET2-Securities, βάσει εντολής που λαμβάνει προς τούτο από το διοικητικό συμβούλιο. Η επιτροπή υποδομών αγοράς και πληρωμών (ΕΥΑΠ) είναι υπεύθυνη για τον συντονισμό της επίβλεψης των συστημάτων πληρωμών, συμπεριλαμβανομένου του TARGET2. Προκειμένου για το TARGET2-Securities (T2S) και το TARGET2 η ΕΥΑΠ συμβάλλει και στη διεκπεραίωση καθηκόντων που αφορούν το επίπεδο 1 του πλαισίου διακυβέρνησης σύμφωνα με την κατευθυντήρια γραμμή ΕΚΤ/2012/27. Το ΣΥΑ και η ΕΥΑΠ αναλαμβάνουν τα καθήκοντα που ανατίθενται στην επιτροπή συστημάτων πληρωμών και διακανονισμού σύμφωνα με την απόφαση ΕΚΤ/2010/9,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις
      Η απόφαση ΕΚΤ/2010/9 τροποποιείται ως εξής:
      
                  1)
               
               
                  Το άρθρο 1 αντικαθίσταται από το ακόλουθο κείμενο:
                  «Άρθρο 1
                  1.   Προς διασφάλιση της αποτελεσματικής λειτουργίας και της επίβλεψης του TARGET2, οι ΚΤ πρέπει να διαθέτουν πρόσβαση σε στοιχεία σε επίπεδο συναλλαγών που αντλούνται από αυτό και αφορούν όλους τους συμμετέχοντες σε όλες τις συνιστώσες του. Οι ΚΤ μπορούν επίσης να διαθέτουν πρόσβαση στα στοιχεία για σκοπούς διενέργειας αναλύσεων απαραίτητων για τη μακροπροληπτική επίβλεψη, τη χρηματοπιστωτική σταθερότητα, τη χρηματοπιστωτική ολοκλήρωση, τις πράξεις αγοράς, τα καθήκοντα νομισματικής πολιτικής και τον ενιαίο εποπτικό μηχανισμό, σύμφωνα με την αρχή του διαχωρισμού των σχετικών λειτουργιών.
                  2.   Η πρόσβαση στα στοιχεία της παραγράφου 1 και η χρήση τους για ποσοτικές αναλύσεις και αριθμητικές προσομοιώσεις περιορίζονται στα εξής:
                  
                              α)
                           
                           
                              προς διασφάλιση της αποτελεσματικής λειτουργίας και επίβλεψης του TARGET2, σε ένα μέλος του προσωπικού και έως τρεις αναπληρωτές ξεχωριστά τόσο για τη λειτουργία όσο και για την επίβλεψη του TARGET2. Τα μέλη του προσωπικού και οι αναπληρωτές τους πρέπει να είναι μέλη του προσωπικού που να ασχολούνται με τη λειτουργία του TARGET2 και την επίβλεψη των υποδομών της αγοράς·
                           
                        
                              β)
                           
                           
                              για όλες τις άλλες αναλύσεις, σε ομάδα η οποία αποτελείται έως και από 15 μέλη του προσωπικού που ασχολούνται με την έρευνα και η οποία συντονίζεται από τους επικεφαλής έρευνας του Ευρωπαϊκού Συστήματος Κεντρικών Τραπεζών.
                           
                        3.   Οι ΚΤ μπορούν να διορίζουν τα μέλη του προσωπικού και τους αναπληρωτές τους. Ο διορισμός μελών του προσωπικού απασχολούμενων στις δραστηριότητες αγορών στα οποία επιτρέπεται η πρόσβαση σε στοιχεία του TARGET2 κατά την παράγραφο 2, περιλαμβανομένων των επικεφαλής έρευνας, υπόκειται στην έγκριση του συμβουλίου υποδομών αγοράς (ΣΥΑ). Ο διορισμός μελών του προσωπικού απασχολούμενων στην επίβλεψη στα οποία επιτρέπεται η πρόσβαση σε στοιχεία του TARGET2 κατά την παράγραφο 2 υπόκειται στην έγκριση της επιτροπής υποδομών αγοράς και πληρωμών (ΕΥΑΠ). Οι ίδιες διαδικασίες εφαρμόζονται και για την αντικατάστασή τους.
                  4.   Το ΣΥΑ θεσπίζει ειδικούς κανόνες για τη διασφάλιση της εμπιστευτικότητας των στοιχείων σε επίπεδο συναλλαγών. Οι ΚΤ διασφαλίζουν τη συμμόρφωση των μελών του προσωπικού τους που ορίζονται κατά τις παραγράφους 2 και 3 με τους εν λόγω κανόνες. Με την επιφύλαξη της εφαρμογής οποιουδήποτε άλλου κανόνα επαγγελματικής συμπεριφοράς ή εμπιστευτικότητας από τις ΚΤ, σε περίπτωση μη συμμόρφωσης με τους ειδικούς κανόνες που θεσπίζει το ΣΥΑ αυτές δεν επιτρέπουν την πρόσβαση οποιουδήποτε μέλους του προσωπικού τους στα στοιχεία της παραγράφου 1 και τη χρήση αυτών. Το ΣΥΑ παρακολουθεί τη συμμόρφωση με τις διατάξεις της παρούσας παραγράφου.
                  5.   Με απόφασή του το διοικητικό συμβούλιο μπορεί να χορηγεί πρόσβαση σε άλλους χρήστες βάσει συγκεκριμένων και προκαθορισμένων κανόνων. Στις περιπτώσεις αυτές το ΣΥΑ παρακολουθεί τη χρήση των στοιχείων από εκείνους και ιδίως τη συμμόρφωσή τους τόσο με τους κανόνες εμπιστευτικότητας που το ίδιο καθορίζει όσο και με τους κανόνες του άρθρου 38 του παραρτήματος II της κατευθυντήριας γραμμής ΕΚΤ/2012/27 (*1).
                  
                     (*1)  Κατευθυντήρια γραμμή ΕΚΤ/2012/27, της 5ης Δεκεμβρίου 2012, σχετικά με το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2) (ΕΕ L 30 της 30.1.2013, σ. 1).»."
						
               
            
                  2)
               
               
                  Το άρθρο 2 παράγραφος 1 αντικαθίσταται από το ακόλουθο κείμενο:
                  «1.   Ο προσομοιωτής TARGET2 δημιουργείται με σκοπό τη διενέργεια των ποσοτικών αναλύσεων και αριθμητικών προσομοιώσεων του άρθρου 1 παράγραφος 1.».
               
            
                  3)
               
               
                  Το άρθρο 3 αντικαθίσταται από το ακόλουθο κείμενο:
                  «Άρθρο 3
                  1.   Το ΣΥΑ θεσπίζει μεσοπρόθεσμο πρόγραμμα εργασιών για τις δραστηριότητες αγοράς και η ΕΥΑΠ θεσπίζει πρόγραμμα εργασιών για την επίβλεψη, τα οποία εκτελούνται με τη χρήση στοιχείων σε επίπεδο συναλλαγών από τα μέλη του προσωπικού που ορίζονται σύμφωνα με το άρθρο 1 παράγραφοι 2 και 3.
                  2.   Με απόφασή του το ΣΥΑ μπορεί να δημοσιεύει πληροφορίες που αντλούνται από τη χρήση στοιχείων σε επίπεδο συναλλαγών, υπό την προϋπόθεση ότι δεν είναι δυνατή η αναγνώριση συμμετεχόντων ή πελατών τους.
                  3.   Το ΣΥΑ αποφασίζει με απλή πλειοψηφία. Οι αποφάσεις του υπόκεινται στον έλεγχο του διοικητικού συμβουλίου.
                  4.   Το ΣΥΑ ενημερώνει τακτικά το διοικητικό συμβούλιο για όλα τα θέματα που αφορούν την εφαρμογή της παρούσας απόφασης.».
               
            
                  4)
               
               
                  Το άρθρο 4 αντικαθίσταται από το ακόλουθο κείμενο:
                  «Άρθρο 4
                  Με την επιφύλαξη του άρθρου 38 παράγραφος 3 του παραρτήματος II της κατευθυντήριας γραμμής ΕΚΤ/2012/27, το ΣΥΑ συντονίζει τη γνωστοποίηση και τη δημοσίευση από τις ΚΤ πληροφοριών πληρωμών που αφορούν συμμετέχοντες ή πελάτες τους και προβλέπονται στο εν λόγω άρθρο.».
               
            Άρθρο 2
      Έναρξη ισχύος
      Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
      
         Φρανκφούρτη, 22 Σεπτεμβρίου 2017.
         
            
               Ο Πρόεδρος της ΕΚΤ
            
            Mario DRAGHI
         
      
      
         (1)  Κατευθυντήρια γραμμή ΕΚΤ/2012/27, της 5ης Δεκεμβρίου 2012, σχετικά με το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2) (ΕΕ L 30 της 30.1.2013, σ. 1).
      
         (2)  Απόφαση ΕΚΤ/2010/9, της 29ης Ιουλίου 2010, σχετικά με την πρόσβαση σε ορισμένα στοιχεία του TARGET2 και τη χρήση αυτών (ΕΕ L 211 της 12.8.2010, σ. 45).